
    Para a miña nai e o meu pai.


    Para quen busca sempre


    as outras historias, as pequenas historias, as historias que se coñecen pouco, as humildes.

  


  


  
    
      [image: ]

    


    Outra historia de había unha vez...

    POIS HABÍA UNHA VEZ


    —Había unha vez…


    —¿Cando?


    —Hai tempo.


    —¿Moito tempo?


    —Moito tempo.


    —¿E que había?


    —Un reino.


    —¿Por que un reino?


    —Porque si, sempre é así.


    —Pois eu non quero.


    —¿E que queres ti?


    —Unha escola.


    —Nunca hai escolas nos contos de había unha vez.


    Nos contos de había unha vez hai reinos con rei.


    —Pois é mellor unha escola,


    máis útil.


    —É…


    Pois había unha vez,


    hai tempo,


    moito tempo,


    unha escola.


    —E un campo de fútbol, e un parque, e unha praia, e un lameiro.


    —¿Para que queres ti un lameiro?


    —Para xogar coa lama.


    —¿Sabes como ías quedar?


    —Si, como unha porcallana,


    pero eu quero.


    —Moi ben.


    Pois había unha vez,


    hai tempo,


    moito tempo,


    unha escola


    e un campo de fútbol, e un parque, e unha praia, e un lameiro.


    —Ten que chover.


    —¿Por que?


    —Para que o lameiro teña lama,


    se non, sería terra seca


    e non presta.


    —Tes razón.


    Chovía,


    e naquel lugar,


    cando chovía,


    saían da escola


    para andar na lama.


    —Gústame ese lugar.


    —Alégrome.


    —É un lugar fantástico,


    un lugar de conto.


    —Aínda non pasou nada.


    —¿Paréceche pouco?


    A min nunca me deixan xogar na lama.


    —Pero é que un día…


    —¿Que día?


    —Calquera.


    —¿Era fin de semana?


    —Se cadra.


    —Non hai escola


    e se non hai escola


    non podes xogar na lama.


    —O que pasou non ten nada que ver coa lama.


    —¡Que mágoa!


    —Ou quizais si.


    Intenta estar caladiña,


    déixame falar a min.


    —Di, muller, di.


    —Un día apareceu unha fada


    e todo cambiou.


    —¿Unha fada?


    —¿Non che gustan as fadas?


    —Non.


    —Pode ser outra cousa.


    —Mellor.


    —Un día apareceu unha meiga


    e todo cambiou.


    —¿Unha meiga boa?


    —As meigas sempre son boas.


    —Prefiro unha bruxa mala,


    dálle máis emoción.


    —Pois veña:


    apareceu unha bruxa mala


    e todo cambiou.


    —¿Cambiou todo o que había?


    —Todiño.


    —¿En que o cambiou?


    —Volveuno de pedra.


    —¿A xente tamén?


    —Tamén.


    Tiña que vir alguén


    a desfacer o feitizo.


    —¿Por que o fixo?


    —¿O que?


    —O feitizo.


    —Vai ti saber.


    —Algo tería.


    ¡Pobriña!


    —A bruxa era mala.


    —Por algo sería.


    —¿Sabes que che digo?


    —¿Que?


    —Morra o conto.


    Deixámolos de pedra.


    —¿Queres que queden así?


    —Si.


    —¿Para sempre?


    —Para sempre.


    —¡Pobre xente!


    —Podemos volver mañá.


    —¿Onde?


    —Ao lugar de había unha vez.


    —¿E quitamos o feitizo?


    —Deixa a ver.


    Había unha vez,


    hai tempo,


    moito tempo,


    unha escola


    e un campo de fútbol


    e un parque


    e unha praia


    e un lameiro.


    Chovía.


    A xente saía


    da escola, das casas,


    para xogar coa lama.


    E un día,


    na fin de semana,


    apareceu unha bruxa,


    unha bruxa mala


    e todo cambiou.


    Cambiou o que había,


    volveuno de pedra,


    a xente tamén.


    Aquel feitizo


    era porque a ela


    algo lle fixeran,


    pero que cousa fora


    non sabía ninguén.


    E seguen de pedra


    a ver se alguén lembra.


    Seguirán de pedra


    se ti non te lembras


    da escola, da praia,


    do campo, da lama,


    da xente tamén,


    do conto que empeza


    co había unha vez.

    Se che gustan os contos de princesas...


    Isto é outra historia


    para quen pensa


    que as princesas son fermosas,


    que se es fermosa es feliz,


    que es feliz se vives nun palacio,


    que se vives nun palacio tes máis espazo,


    que tes máis espazo dentro que fóra,


    porque fóra non hai portas.

    HISTORIA DA PRINCESA ADELA


    A princesa Adela


    érache ben fea,


    tan fea coma calquera,


    queiras ti, ti non queiras,


    non quería ser princesa,


    ela quería ser fea,


    tan fea coma calquera,


    e sen problema.


    A princesa Adela


    tiña as pernas tortas,


    o nariz vermello,


    o pelo revolto,


    dentes de coello.


    Era fea, Adela,


    tan fea coma calquera,


    e sen problema.


    Alá pola primavera,


    a princesa Adela


    deixou o palacio,


    os traxes de seda,


    escribiu unha nota:


    “Marcho para Siberia”,


    asinou: “Adela”.


    Mira que era fea,


    tan fea coma calquera,


    e sen problema.


    No país da neve eterna


    vive agora Adela,


    que xa non é princesa,


    que xa é tan feliz,


    tan feliz coma calquera,


    e sen problema.

    Se che gustan os contos pola noite...


    Isto é outra historia


    para quen pensa


    que só existen demos grandes.


    Tamén hai demos pequenos


    que poden parecer tenros,


    só por medir algo menos.


    Son miúdos, perigosos,


    fancho ver todo moi negro.

